Ondersoek na Kuga-branddood vir eers uitgestelAdv. Gerrie Nel en Renisha Jimmy, die suster van Reshall (regs agter) het Maandag in die Wes-Kaapse hooggeregshof verskyn in die geregtelike ondersoek na die dood van Reshall. Foto: Verskaf. Die geregtelike ondersoek na die dood van Reshall Jimmy in die Ford Kuga-sage is nou tot 18 Maart uitgestel nadat die getuienisleier in die saak dit versoek het. Adv. Gerrie Nel, hoof van AfriForum die private vervolgingseenheid, het Maandag namens die Jimmy-gesin in die Wes-Kaapse hooggeregshof verskyn in die ondersoek na Jimmy se dood. Jimmy het in Desember 2015 doodgebrand toe sy Ford Kuga wat hy bestuur het aan die brand geslaan het. Dié ondersoek sal bepaal of die Ford-motormaatskappy vir Jimmy se dood vervolg kan word. Maroela Media het vroeër berig dat die Nasionale Vervolgingsgesag (NVG) besluit het om Ford nie te vervolg vir Jimmy se dood nie, maar het die gesin ŉ nolle prosequi-sertifikaat (wat private vervolging moontlik maak) geweier aansien die NVG op die uitslag van die ondersoek wag. Volgens AfriForum se regspan is hierdie aansoek vir die uitstel van die ondersoek deur Ford se regspan geïnisieer en is dít gedoen sonder enige kennisgewing aan die Jimmy-familie of hul regsverteenwoordigers. Nóg die SAPD nóg die Jimmy-familie het dié uitstel versoek, dus is hierdie vertraging, volgens AfriForum, slegs in Ford se belang. Andrew Leask, ondersoeker by AfriForum se private vervolgingseenheid, het egter gesê hulle is tevrede met die verrigtinge tot dusver. Leask meen die regter het nou die speelveld gelyk gemaak nadat Ford die Jimmy-gesin en AfriForum se regspan “geboelie” het. “Die uitstel van die verrigtinge sal nie keer dat ons wil toesien dat geregtigheid geskied nie. Ons kan nie toelaat dat groot korporatiewe maatskappye in gevalle soos hierdie nie aanspreeklikheid aanvaar nie. “Bewyse dui daarop dat die brand deur ’n meganiese fout veroorsaak is en ons vertrou dat hierdie geregtelike ondersoek die waarheid aan die lig sal bring,” het Leask bygevoeg. Die eenheid glo ook die saak is ’n belangrike verdere stap in AfriForum se strategie om die beginsel van private vervolging te vestig.